उन्नें झट कोठी दा जन्दरा बनजाऐया ते बार निकलियै दलाना च आई खड़ोती। जिसलै उस दलाना दे मदारनू चा झांकी मारिऐ दिक्खेया तां लम्बड़दार भित्त खोलने दी कोशश करा दा हा। बेबू डोल गै दलानै दे पिच्छोयां दा बल्लें 2 अग्गें बदी। दराट हत्थै च हा। लम्बड़दार मुंडी बदाइयै कनसो लैन गै लगा हे जे दराटी दा इक्कै फट्ट ओदी क्याड़ी च खुब्बी गेआ। बेबू ने रत्तू ने रंगोआदा दराट खिच्चेया ने लम्बड़ा दी लोथ पुञां तड़फन लगी पेई। "तुस बी बलगी जाओ" बेबू ने दबाड़ दित्ती। सुनदे गै सब्बै जने न्हेरे च ढौन्दे-पौन्दे नस्से। अपनी जिन्द कुसी प्यारी नईं होन्दी। ओर सब ते गे उठी पर सूबेदारै दा भरम अजें बाकी हा। ओ उत्थें गै चीड़ा दे बूटे पिच्छें छप्पियै बलगन लगा जे मत कुतै दा लग्गी जा। उसने दिक्खेया जे बेबू ने दराट पसारी च टकाएया ते फ्ही बार आइयै लम्बड़दारा दी लोथा गी इक बड्डे टोकरे हेठ खट्टी ओड़ेया। ते दीनियें दा मसारा बालियै चीड़ा दे बूटे पासै बदी, जे कोई उत्थें छप्पे दा नेईं होऐ। सच्चें गै सूबेदार उत्थें हा? डरा कन्ने उसी कम्मनी पेदी ही। बेबू दे पैरें ढेई पेआ ते आखन लगा "बेबू जी मिगी माफ करो। अऊं भुल्ली गेया" मिगी पता नेईं हा जे प्हाड़ें च अजें बी ओ पैहलियां शेरनियां मामां हैन। बेबू बोली "सूबेदार जी कोई डरा आली गल्ल नेईं। तुस अन्दर चलो, जे किज तुसें लोडचदा ऐ बन्नी लैओ।" सूबेदार बचैरा भलखोई गेया, चित्थे होइयै उसने बतेरियां मिन्नतां कीतियां जे बेबू उसी माफ करी उड़ै ते एस गल्लै दी कुसै ने चर्चा नईं करै। पर आखदे बी हैन जे कन्धें गी बी कन्न हुन्दे न।